**Rana Arbeiderparti**

**Partiprogram 2019-2023**

## Innledning

Rana er en god kommune å leve i. Rana opplever nå befolkningsvekst, men vi vokser mindre enn resten av landet. Vi vil ha flere ranværinger. Da må vi legge til rette for tilflytting og nye arbeidsplasser og sikre et godt bo- og oppvekstmiljø. Det betyr gode barnehage- og skoletilbud. Et trygt og godt arbeidsliv. Gode kultur- og fritidstilbud. Gode helse og omsorgstilbud gjennom alle faser av livet.

I Rana skal alle være med, de som trenger hjelp skal få det og vi skal løse oppgavene sammen.

Antallet eldre i Rana øker. Det er et kvalitetsstempel på at vi lever i et godt samfunn. De eldre er en ressurs og mange deltar i frivillig arbeid. Vi vil legge til rette for at enda flere skal delta i satsingen på kommune 3.0 gjennom økt samhandling mellom kommunen og frivilligheten.

I kommende periode må vi sørge for at stadig flere eldre skal få et godt tilbud. Vi skal også sørge for at elevene lærer mer og bidra til at det skapes flere arbeidsplasser. Dette vil Rana Arbeiderparti levere på.

Rana Arbeiderparti er utålmodige i arbeidet med å skape en bedre hverdag for Ranas innbyggere.

## Våre sosialdemokratiske verdier

Arbeiderpartiets visjon er en rettferdig verden uten fattigdom, der menneskene er frie, likestilte og har innflytelse på sine liv. Alle mennesker er unike, uerstattelige og like mye verdt. Hver av oss skal ha muligheten til å leve gode liv, i små og store fellesskap. Vi vil ha et samfunn basert på frihet, solidaritet og like muligheter for alle.

Den norske velferdsmodellen bygger på høy deltakelse i arbeidslivet, et godt samarbeid mellom staten og partene i arbeidslivet, et bredt utbygd velferdssamfunn for alle og et bredt skattegrunnlag. Den gjør at vi i Norge kan kombinere gode velferdstjenester til befolkningen og et høyt lønnsnivå, med sterk omstillingsevne, konkurransedyktighet og gode økonomiske resultater. Den norske modellen er bygget opp over mange år og har ikke kommet av seg selv.

Arbeiderpartiet er et samfunnskritisk parti. Vårt mål er hele tiden å forbedre samfunnet. Samtidig vil vi bevare og videreutvikle den sterke tilliten og samholdet i det norske samfunnet. Og vi vil beholde den norske modellen som ramme for samfunnet vårt. Det krever vilje til politisk styring og visshet om at fellesskapet fortsatt er det beste verktøyet for å gi mennesker del i en trygg og rettferdig samfunnsutvikling.

## Framtida krever utvikling og forandring

Rana kommune står overfor mange store utfordringer. Vi har for lav befolkningsvekst og færre barn og flere eldre og *eldre* eldre.

Vi må snu denne utviklingen og skape vekst i sysselsetting og øke folketallet gjennom flere nye arbeidsplasser og flere innbyggere. Her vil blant annet ny stor flyplass, sykehus og dypvannskai være nøkkelen til vekst.

Det grønne skiftet og klimautfordringene åpner for en reindustrialisering. Rana har et godt utgangspunkt for å løse utfordringene knyttet til det grønne skiftet og sirkulærøkonomi.

Digitalisering og robotisering vil bety at arbeidsplasser vi har i dag vil forsvinne, mens andre typer arbeidsplasser vil komme til. Her må vi sørge for at koblingen mellom industrien og teknologimiljøene og utdanningsinstitusjonene må styrkes.

ARBEID OG NÆRINGSUTVIKLING

Rana Arbeiderparti anser det som en hovedoppgave i politikken å sørge for at alle som ønsker det har hele og faste jobber.

Det viktigste enkelttiltaket i en næringsstrategi er at det bygges stor flyplass på Hauan. En stor flyplass vil bli et tidsskille for et næringsliv som både har internasjonale eiere og som henvender seg til et internasjonalt marked. Mulighetene for nyskaping og omstilling blir også langt bedre. Det er dette prosjektet som skal løfte Helgeland og skape nye muligheter i regionen.

Arbeids- og næringspolitikkens mål er å skape flere arbeidsplasser og samtidig bidra til et seriøst arbeidsliv. Da er det to ting som gjelder; at eksisterende og framtidige virksomheter har gode rammevilkår og at vi har mennesker som tar utfordringer og skaper nye bedrifter.

I dag er det mange som står utenfor arbeidslivet. Her må kommunen som utviklingsaktør i samarbeid med NAV og partene i arbeidslivet bidra til en integrering av de som står utenfor arbeidslivet. Da må flere få fast jobb og midlertidige ansettelser må reduseres.

Kommunen som arbeidsgiver må sørge for at flere får heltidsjobb.

Det er svært viktig for Rana og hele Helgeland at vi klarer å videreutvikle de kompetansebedriftene vi har og at vi får nye. I dette arbeidet er det viktig at flere bedrifter knytter seg til nasjonale og internasjonale forskningsmiljø.

For Rana er det avgjørende at kraftkrevende industri i Norge har minst like gode rammevilkår som land vi konkurrerer med.

Rana og Nordland er i dag et overskuddsområde innenfor kraftproduksjon. Denne krafta må brukes til lokal verdiskaping.

Nettinfrastruktur er viktig for ny-industrialisering. Statnett må legge til rette for bruk av overskuddet til lokal industriell utvikling. Dette vil gi større verdiskaping for Norge enn økt eksport av kraft. Rana Arbeiderparti sier derfor nei til flere utenlandskabler.

Nettkostnadene for flere utenlandskabler vil bli belastet industrien og innbyggerne. Dette vil føre til dårligere konkurransekraft og svekke mulighetene for å nå målsettingene om det grønne skiftet.

Rana og Rana-regionen må ha et variert næringsliv. Kulturbaserte næringer og primærnæringer er viktig for dette mangfoldet og ofte viktige for å bygge identitet og tilhørighet. Det sterke kulturlivet, både profesjonelt og på amatørnivå, gir gode forutsetninger for kulturbaserte næringer.

I landbrukssektoren har det lenge vært en dreining mot større enheter i husdyrhold og framvekst av ulike småproduksjoner. Mangfold og kortreist mat er viktig for å opprettholde et variert landbruk. Dette er spennende muligheter for ei mer kunnskaps- og tradisjonsbasert næring. Rovdyrforvaltningen er en internasjonal forpliktelse, men forvaltningen må også tilpasses dyrevelferd og skadene for husdyrholdet.

Kommunen må engasjere seg aktivt og delta i finansieringen av bredbånd. Dette er viktig for innbyggerne, næringslivet og distriktene. En god bredbåndsdekning med god hastighet er også en forutsetning for å lykkes med digitaliseringen.

RANA ARBEIDERPARTI VIL:

* Ny stor flyplass på Hauan
* Strategisk næringsplan skal være kommunens viktigste verktøy for næringsutvikling. Planen skal rulleres i et samspill med industri og næringsliv.
* Eiendomsskatten skal ikke økes.
* Rana Utviklingsselskap skal styrkes og videreutvikles som kommunens næringsetat for å bidra til at det skapes arbeidsplasser i hele kommunen.
* Omdømme er en del av rammevilkårene for ny aktivitet. Dette må løses i et samarbeid med industri og næringsliv gjennom strategisk næringsplan.
* Campus Helgeland med sitt utdannings- og innovasjonsmiljø må styrkes som en base for framtidens næringer i Rana og regionen. Det må etableres utdanning og FoU-miljø for å bygge opp digitaliseringskompetanse innenfor områder som industriell informatikk.
* Rana skal samarbeide i regionen for å skape sterke næringsklynger, utviklingen av Langsetvågen industriområde i Nesna kommune er et eksempel på dette.
* Rana skal ha en forutsigbar eierskapspolitikk som videreutvikler selskap hvor kommunen har eierandeler, basert på KS sine prinsipper om godt eierskap.
* Rana skal delta aktivt i Nordområdesatsingen, spesielt gjennom et samarbeid med Mo i Rana havn og industrien i Rana.
* Rana kommune skal innføre Oslo-modellen som stiller krav til leverandører og på den måten ta vare på seriøse bedrifter for å forhindre sosial dumping og arbeidslivskriminalitet.
* Vi vil ha flere varige tilrettelagte arbeidsplasser.
* I samarbeid med Rana kommune og næringslivet, tilrettelegge for at folk med nedsatt funksjonsevne kommer seg i arbeid.
* Samarbeide med partene i arbeidslivet om utvikling av fag- og yrkesopplæringen.
* I samarbeid med fylkeskommunen jobbe for å få realisert tunnel i Bustneslia.
* Rana kommune, Mo i Rana Havn og Rana Industriterminal må bygge ny dypvannskai i Langneset og videreutvikle kaianleggene i Toraneset slik at begge havneavsnittene får full intermodalitet.
* Videreutvikle øst-vestsamarbeidet gjennom MidtSkandia og E12-alliansen.
* Rana kommune må ta initiativ til at kommunen, Statens Vegvesen og transportnæringa kan etablere en truckstop med sanitæranlegg.
* Etablere god bredbåndsdekning i hele kommunen

## Bolig og integrering

Rana Arbeiderparti skal arbeide for at Rana er et inkluderende samfunn der alle skal med. Vi skal bekjempe fattigdom og fordommer. Rana skal være et samfunn hvor ingen diskrimineres på grunn av funksjonsevne, opphav, kjønn, livssyn eller seksuell orientering. Innflyttere fra andre kulturer – arbeidsinnvandrere og flyktninger - er en stor ressurs for kommunen og vi har et ansvar for at de finner seg til rette og kan utnytte sitt potensial.

Det må bli enklere å komme inn på boligmarkedet. For mange er det mangel på egenkapital som gjør det vanskelig å kjøpe bolig. Den sosiale boligpolitikken må videreføres gjennom boligsosialt handlingsprogram.

NAV er en viktig leverandør av tjenester til befolkningen. Det gjelder både kommunale tjenester og statlige tjenester. Her må samordningen bli bedre. For mange brukere framstår det som komplisert å forholde seg til dette. Kommunen må ta initiativ til å gjøre befolkningens møte med NAV enklere.

Rana Arbeiderparti vil at kommunen skal ta initiativ til å videreutvikle NAV-tjenestene, spesielt med fokus på å få flere i jobb. Innvandrere og unge uten tilknytning til skole, utdanning eller arbeidsliv må prioriteres. NAV må fungere som et nav i samhandling med øvrige aktører som kan bidra til å hjelpe brukerne inn i arbeidslivet.

RANA ARBEIDERPARTI VIL:

* Det må etableres flere utleieboliger slik at også de uten stor egenkapital kan få et godt sted å bo.
* Rana kommune skal ha et variert tilbud av boliger til ulike grupper.
* Det må etableres flere kommunale boliger.
* Kommunen må legge til rette for rimelige utleieboliger for studenter, i samarbeid med Husbanken og studentsamskipnaden.
* Kommunen må i samarbeid med næringslivet øke antallet boliger med kommunal tilvisningsrett.
* Kommunen må i samarbeid med boligkooperasjonen sette i gang prosjekter med mål om å redusere prisen på inngangsbilletten til boligmarkedet.
* Videreutvikle og forbedre introduksjonsprogrammet for bosatte flyktninger i Rana.
* Sikre at Rana voksenopplæring har rammer til å gi grunnskoleopplæring til voksne som har krav på det.
* Videreutvikle Rana bibliotek som en viktig arena for integrering.
* Kommunens boligressurser må ha en samordnet forvaltning.
* Rana kommune må ta initiativ til en plan for tilflytting, kunnskap og integrering.

## By-og sentrumsutvikling

Stadig flere ønsker å bo i byen eller bynært. De ønsker lett tilgang til arbeidsplass, handel, kultur- og fritidstilbud. Mo i Rana har gode forutsetninger for å bli en attraktiv by. Det er viktig at vi følger vedtatt planverk og at dagens sentrumsgrense opprettholdes.

Rana kommune må være åpen for nye ideer om hva et bysentrum kan by på av virksomhet og aktivitet – særlig med tanke på å tiltrekke seg de unge og de eldre.

RANA ARBEIDERPARTI VIL:

* Rana kommune skal utvikle sine institusjoner i sentrum og derved bidra til et levende sentrum.
* Mo i Rana sentrum skal ha ikke-kommersielle fritidstilbud til ungdom.
* Mo i Rana sentrum trenger flere boliger og flere arbeidsplasser.
* Rana kommune må sikre god atkomst til sentrum med trygge sykkelveger, god kollektivtransport og tilstrekkelig parkeringsareal.
* Estetikk – formgiving, farger og materialbruk – må bli viktigere i byutviklingen.
* Blomsterbyen må utvikles. Vi ønsker mer kunst i det offentlige rom.
* Parkanleggene og grøntarealene må oppgraderes og utvikles i samarbeid med næringslivet.
* Rana Arbeiderparti vil ha økte byggehøyder og fortetting, Havmannaksen og Kirkeaksen skal bestå.
* Kommunen må i samarbeid med næringslivet få til en bedre by-skilting.
* Det må legges til rette for et offentlig toalett i sentrum.
* Kommunen må i samarbeid med næringslivet legge til rette for en sentrumsnær parkeringsplass for bobiler.

## Brukervennlig kommune – god arbeidsgiver

Rana er en fleksibel, effektiv og servicevennlig kommune, men vi skal bli enda bedre. Vi skal ha tjenester av god kvalitet og tilgjengeligheten på fremmede språk skal også være god. Tjenestene blir gode når innbyggerne er med på å utforme dem. Derfor er det så viktig at Rana kommune er dyktig på bruk av brukerundersøkelser og tilbakemelding fra brukere.

Rana kommune må åpne for økt innbyggerinvolvering gjennom samskaping og kommune 3.0. Innbyggerne er ikke bare brukere av kommunens tjenester, men også en ressurs.

Rana Arbeiderparti sier nei til konkurranseutsetting og privatisering av grunnleggende tjenester som skole og omsorg. Privatisering betyr ofte byråkratisering og at tjenestekvaliteten stagnerer. Vi mener kommunen har de beste forutsetningene til å forbedre det offentlige tilbudet og det gode samarbeidet med frivillig sektor.

Rana kommune skal ha en god seniorpolitikk. Vi trenger aktive og oppdaterte eldre arbeidstakere. Derfor er det viktig at arbeidsoppgavene og arbeidstida tilpasses den enkeltes kapasitet og ønsker.

Det må bli lettere å kombinere arbeid og pensjon, og det bør gjøres lettere for eldre å gjøre en frivillig innsats.

RANA ARBEIDERPARTI VIL:

* Rana kommunes informasjon og tjenestetilbud over internett skal være blant de beste i landet.
* Det normale skal være å tilby kommunale tjenester i kommunale bygg og anlegg.
* Rana kommune skal arbeide kontinuerlig for bedre kvalitet, bl.a. økt tilgjengelighet, større valgfrihet og kortere behandlingstid.
* God grunnbemanning gir fordeler for alle parter.
* Samarbeidet med de ansattes organisasjoner må styrkes slik at utvikling og forandring i kommunen skjer effektivt og i nært samarbeid med de ansattes organisasjoner.
* Vi må sikre at kommunalt ansatte får lik lønn for likt arbeid.
* Rana kommune skal praktisere rett til hel stilling.
* Rana kommune skal være en aktiv lærlingebedrift og øke antall lærlinger.
* Rana kommune skal ha helsefremmende arbeidsplasser.
* Rana Arbeiderparti vil motarbeide enhver form for korrupsjon.
* Rana kommune skal opprette handlingsplan mot diskriminering og hatvold.

HELSE OG OMSORG

Rana Arbeiderpartis mål for helse og omsorg er at den enkelte skal få den hjelpen de trenger etter behov.

Vi er på vei inn i en eldrebølge som vi må planlegge for. Rana skal ha tilstrekkelig med sykehjemsplasser og omsorgsboliger. Det skal være trygge botilbud for alle som trenger en slik plass. En sykehjemsplass er for de som trenger mest hjelp og omsorg.

Mange eldre blir demente og trenger mye omsorg og tett oppfølging. Rana Arbeiderparti vil arbeide for at mennesker med demenssykdommer får et godt tilbud gjennom alle faser av sin sykdom. Rana Arbeiderparti ønsker å samarbeide mer med frivillige lag og organisasjoner for at innbyggere med demens og deres pårørende får en bedre hverdag.

Mange eldre ønsker å bo hjemme så lenge som det er mulig. Rana Arbeiderparti vil legge til rette for dette. Vi må styrke og videreutvikle de hjemmebaserte tjenestene, som vil bidra til effektiv ressursbruk og gi muligheter for oppfølging og behandling i hjemmet som alternativ til institusjon der dette anses som faglig forsvarlig.

Kommunen må ha et tilstrekkelig antall dagplasser, avlastningsplasser, korttidsplasser og hverdagsrehabilitering samt bruke velferdsteknologi for å få dette til å fungere godt.

Utfordringen for fremtidens sykehus er rekruttering.

Rana er Nord-Norges tredje største by og en industriell hovedstat . Det er derfor viktig at det fortsatt skal være et fullverdig sykehus i Rana i fremtiden.

## Folkehelse

Folkehelsearbeidet er godt innarbeidet i både skole og barnehager i Rana kommune. Forebyggende innsats skal gi alle et bedre liv. Innsatsen skal utjevne sosiale helseforskjeller og skal gi gevinst for både enkeltindivider og samfunnet på alle plan. Alle har et ansvar for egen helse, men det viser seg at det er behov for at både kommune, kommersielle aktører og frivillig sektor har et fokus på dette. På den måten kan man forebygge blant annet livsstilssykdommer og psykiske lidelser.

## Rus og psykiatri

Psykiske helseproblemer og rusproblemer forekommer hos mennesker i alle aldersgrupper og i alle grupper av befolkningen. Det er høy forekomst av rusproblemer blant personer med psykiske lidelser og mange med rusmiddelproblemer har i tillegg psykiske problemer. Følgene av rusmiddelforbruk og psykiske problemer får ofte konsekvenser for livskvaliteten. Man ser en økt dødelighet, sykefravær og uførhet. Det er viktig at Rana kommune utvikler tjenestene til disse menneskene. Vi må tilby en større grad av varierte og lett tilgjengelige tjenester slik at folk får hjelp når de har behov for dette. Vi må ha fokus på hjelp til mennesker som er står i fare for å ta sitt eget liv.

## Velferdsteknologi

Rana Arbeiderparti mener at kommunen skal ta i bruk velferdsteknologi som tilpasses den enkelte. Teknologien skal muliggjøre økt selvstendighet, medbestemmelse, livskvalitet og komfort.

Velferdsteknologi er et felles begrep for tekniske løsninger og produkter som skal gi brukerne trygghet og gi mulighet for aktiv deltagelse i samfunnet. Teknologien skal muliggjøre økt selvstendighet, medbestemmelse, livskvalitet og komfort.

RANA ARBEIDERPARTI VIL:

* Rana skal ha et fullverdig sykehus i fremtiden.
* Rana skal ha tilstrekkelig med sykehjemsplasser og korttidsplasser.
* Flere dagplasser i eldreomsorgen.
* Rana må ha et godt og variert tilbud av omsorgsboliger tilpasset ulike gruppers behov.
* Helsetjenester som ytes i hjemmet, skal styrkes, herunder hjemmetjenester til mennesker med demenssykdommer og hverdagsrehabilitering.
* Det må etableres demenslag ved alle omsorgsdistrikt.
* Gode fritidstilbud for mennesker som bor i kommunale institusjoner. Vi vil ha livsgledesykehjem.
* Bygge et nytt sykehjem i flere trinn for å sikre tilstrekkelig antall sykehjemsplasser.
* Mo aktivitetshus må utvikles og videreføres.
* Trygghetsalarm til de som har behov for det.
* Utvikle samarbeidet med frivillige organisasjoner som driver forebyggende arbeid, gjennom samskaping og kommune 3.0.
* Styrke tilbudet til mennesker som har utfordringer knyttet til rus og psykiatri.
* Kommunen må etablere et døgntilbud for akutte kriser ved psykisk sykdom.
* Bemannet boligtilbud til unge rusmisbrukere.
* Etablere lett tilgjengelig tilbud for mennesker med lettere psykiske lidelser.
* Rana kommune skal satse på velferdsteknologi som vil forbedre brukerens mestring av egen hverdag.

UTDANNING OG OPPVEKST

Kommunestyret som skoleeier må sette klare mål for trivsel, mestring og læringsmiljø, slik at alle elever i Rana-skolen fullfører grunnskolen.

Skolen skal sørge for at elever lærer, mestrer og utvikler gode relasjoner. SFO (skolefritidsordningen) bør erstattes av AKS (aktivitetsskolen) slik at vi får mer og bedre kvalitetssikret innhold for barna. Samarbeid med idrett og frivillighet kan gi spennende innhold til AKS.

Rana Arbeiderparti vil innføre AKS og erstatte hjemmelekser med skolelekser, slik at alle elever får den samme muligheten til oppfølging gjennom skolen. Slik vil alle elever få like forutsetninger for å mestre skolen. Vi vil gi barna mer tid til læring på skolen, og mer fri når de kommer hjem.

For å yte best mulig trenger alle barn sunn mat. Rana Arbeiderparti vil derfor innføre skolefrokost på ungdomstrinnet og skolefrukt for 1.-7. trinn. Disse grepene gjør vi for å sikre at alle barn har mulighet til å komme gjennom skoleløpet og stå godt rustet til å fullføre videregående opplæring.

Rana Arbeiderparti ønsker en god og inkluderende opplæring for alle barn og ungdommer. En forutsetning for å lykkes med dette er at vi har gode læringsmiljø. Elevene må få en opplæring tilpasset sine forutsetninger.

Samarbeidet mellom skole og hjem må være godt og preges av tydelige forventninger til elevinnsats, læring og sosiale forhold.

Noe av det viktigste i livet for alle barn og ungdommer er venner - å ha venner og føle fellesskap er viktig. Skolen må ha en god ledelse som kontinuerlig arbeider med å forbedre ulike sider ved læringsmiljøet og som har gode rutiner for arbeidet mot mobbing.

Arbeidet mot diskriminering og hatvold må trappes opp. Rana Arbeiderparti vil jobbe for LHBT+ personers rettigheter som en sentral del av arbeidet for økt aksept og likestilling.

Den norske fellesskolen – at alle uansett bakgrunn går i samme skole har vært viktig for både å jevne ut forskjeller og for å skape fellesskap.

Samfunnet endrer seg raskt. Med stikkord som digitalisering, robotisering og bruk av framvoksende teknologier, er behovet for kunnskap og kompetanse om disse områdene meget viktig fremover.

Rana Arbeiderparti vil fullføre skoleløftet gjennom oppgradering av skoler og skolegårder slik at alle elever i grunnskolen i Rana skal gå på nye eller renoverte skoler. Dette skal innarbeides i kommunens investeringsbudsjett i kommende valgperiode.

RANA ARBEIDERPARTI VIL:

* Gjøre skolefritidsordningen om til en aktivitetsskole (AKS). Gjennom økt satsing på AKS kan elevene få mer tid til kultur, fysisk aktivitet og skolen kan gi en tettere oppfølging av elever med særskilte utfordringer.
* Øke lærertettheten i tråd med den vedtatte statlige lærernormen.
* Etablere et felles sosial- og spesialpedagogisk akutt-team .
* Innføre skolefrokost på ungdomstrinnet .
* Innføre skolefrukt for 1.-7.trinn.
* All undervisning i skolen skal gjennomføres av faglærte pedagoger.
* Øke innslaget av praktisk/estetiske fag der det er mulig, f.eks. i AKS.
* Erstatte hjemmelekser med skolelekser når omleggingen til AKS et fullført.
* Arbeide for gode muligheter for hospitering i ulike bedrifter og i videregående skole.
* Utvide valgfag friluftsliv på ungdomsskolenivå-livsmestring.
* Gjennomføre et digitalt kunnskapsløft for lærerne i grunnskolen.
* Arbeide for å bli pilotkommune i digitaliserings-strategien.
* Styrke innsatsen innenfor svømmeopplæring slik at alle elevene lærer seg å svømme.
* LHBT+ kunnskap skal bli en del av undervisningen i skolen.

## Barnehagen - trygg oppvekst

Rana skal ha helsefremmede barnehager. Oppvekstmiljøet skal være trygt og sunt og samtidig fremme barnas nysgjerrighet og læring. Barnehagen er viktig for barnas oppvekst og for hvordan de klarer seg på skolen seinere.

Rana Arbeiderparti vil derfor sørge for at alle barn blir tilbudt barnehageplass med to opptak i året, og at alle barnehager i kommunen fyller bemanningsnormen slik at vi får et kvalitetsløft i barnehagene.

Barna er Ranas framtid og Rana Arbeiderparti ønsker at barns oppvekstmiljø blir best mulig.

Rana kommune har høy barnehagedekning med mange plasser utover den statlige normen.

Dagens barnehageordning skiller mellom hvem som har rettighet til barnehageplass ut fra når på året barnet er født. Mange ønsker derfor plass tidligere enn det rettighetene i dag gir.

Det er vedtatt ny barnevernslov. Den gir barna flere og tydeligere rettigheter og stiller store krav til økt dokumentasjon og økt kompetanse. Rana Arbeiderparti vil sørge for å sette alle foreldre i stand til å være gode omsorgspersoner for sine barn. Vi vil derfor tilby et kurs i foreldreveiledning til alle førstegangsforeldre i kommunen. På den måten vil blivende foreldre ha et kunnskapsgrunnlag som er unikt og verdifullt.

RANA ARBEIDERPARTI VIL:

* Vårt mål er to barnehageopptak i året slik at alle får barnehageplass når de trenger det.
* Barna og familien skal ha hjelp i rett tid, ikke minst med psykiske utfordringer. Derfor er det så viktig at det tette samarbeidet mellom barnevern, helsevesen, barnehage, skole og PPT fortsetter.
* Samarbeidet mellom barnehagene og kommunens kulturskole skal styrkes.
* Foreldreveiledningskurs til alle blivende foreldre som ønsker det.
* Øke kapasiteten for undersøkelse i barnevernet for å hindre fristbrudd, samt skape rom for frivillige tiltak og forebygging.
* Ha døgnbemannet kommunal vakttjeneste i barnevernet i Rana
* Gå i dialog med Nord Universitet for å sikre videreutdanning for helsesøstre
* Innføre årlig oppvekstrapport.
* Rana kommune må sørge for at alle barnehager i Rana følger bemanningsnormen og kravet til antall ansatte med pedagogisk utdanning.

KULTUR OG FRITID

Et godt kultur- og fritidstilbud er viktig for trivsel og bolyst. Rana Arbeiderparti vil støtte sterkere opp om frivillige lag og foreninger i et felles målrettet arbeid. Vi vil arbeide aktivt for at sang- og musikklivet får bedre tilpasset øvings- og konsertlokaler. Det er også viktig at vi tør satse på kulturentreprenørskap og utvikling av nye kulturarbeidsplasser.

Kulturlivet i Rana har fostret mange dyktige utøvere og vi må bli enda flinkere til å ta vare på talentene og de ivrige ildsjelene. Rana Arbeiderparti vil arbeide for at kulturkvartalet realiseres i kommende fireårsperiode. Kulturkvartal skal være et samarbeid mellom Nordland Teater, Rana kino, samfunnshuset og et nytt Rana kulturhus. Rana har en lang samisk tradisjon. Det er viktig å sikre den samiske kulturen og det samiske språket.

Idrett og friluftsliv er viktig både for folkehelse og trivsel. Rana Arbeiderparti vil at kommunen må videreføre og forbedre samarbeidsavtalen mellom kommunen og idrettsrådet slik at idrettsrådet, idrettslagene og kommunen jobber sammen for å utvikle idretten.

RANA ARBEIDERPARTI VIL:

* Rana Arbeiderparti vil arbeide for at kulturkvartalet realiseres.
* Rana kommune må legge til rette for de som ønsker å skape kunst- og kulturbaserte arbeidsplasser.
* Kommunen må fortsatt tilby trenings- og øvingslokaler gratis til barn og ungdom. Kommunen må også stille med praktisk bistand til store festivaler og arrangement.
* BUA-ordningen med utleie av utstyr må videreføres som et permanent tilbud.
* Kommunedelplanen for idrett og friluftsliv må rulleres i perioden. Her må det lages en oppdatert plan for anleggsutvikling i kommunen.
* Rana Arbeiderparti vil videreutvikle samarbeidet mellom kommunen og frivillige organisasjoner, gjennom samskaping og kommune 3.0. Her vil Frivilligsentralen, frivillige lag og organisasjoner være viktige samarbeidspartnere.
* Kommunen må i samarbeid med frivilligheten lage en handlingsplan for frivillighet i Rana kommune.
* Legge til rette for å bevare samisk språk, kultur og tradisjoner.

KLIMA OG MILJØ

Selv om klimaproblemene er globale må vi handle lokalt for å nå målene om å redusere utslippene. Vi vil sikre livsgrunnlaget for nåværende og framtidige generasjoner ved at naturressursene vernes og brukes med minst mulig forurensing.

Rana skal ta sitt ansvar og bidra til en grønn industri. Vi skal skape verdier gjennom å ha fokus på miljøvennlige og energieffektive tjenester og løsninger. Miljøutfordringer må løses i samspill mellom næringsliv, privatpersoner og myndighetene. Likevel mener vi at det er det offentlige sitt ansvar å ta en lederrolle i det regionale og lokale miljøarbeidet. Det offentlige må legge til rette for at både privatpersoner og bedrifter enkelt skal kunne ta miljøvennlige valg. I tillegg må kommunen jobbe for å forminske sitt eget miljøfotavtrykk.

Rana Arbeiderparti vil ha en forpliktende klimaplan for kommunen. Vi har som mål å redusere energiforbruket og forurensingen i kommunen.

Kollektivtilbudet må tilpasses folks transportvaner og bygges opp til å være et reelt alternativ til privatbilisme.

RANA ARBEIDERPARTI VIL:

* Gjennomføre «Plan for sammenhengende gang og sykkelvegnett i Rana»
* Legge til rette for bygging av passivhus (energivennlige hus) når det skal opp nye offentlige bygg .
* Tilrettelegge for fornybar energi til industrien.
* Rana kommune skal være en plastfri kommune.
* I samarbeid med industrien og Statens Vegvesen redusere svevestøvet i Rana.
* Rana kommune må i samarbeid med fylkeskommunen gjennomføre en kampanje for å få flere til å ta i bruk kollektivtransport.
* Hurtigladere til elbiler i sentrum.
* Kollektivtilbudet må videreutvikles og det må etableres elev- og studentrabatter.

**Rana Arbeiderpartis viktigste saker**

**2019-2023:**

* **Stor flyplass.**
* **Framtidig sykehusstruktur på Helgeland som inkluderer fortsatt sykehus i Rana**
* **Styrke Rana som transportknutepunkt med dypvannskai og tunnel i Bustneslia**
* **Bredbånd til alle i kommunen**
* **Tilstrekkelig antall sykehjemsplasser og løft for hjemmebaserte tjenester.**
* **Trygghetsalarm til alle som trenger det**
* **Etablere et døgntilbud for akutte kriser ved psykisk sykdom**
* **Barnehageplass til alle som ønsker det.**
* **Arbeide for at kulturkvartalet realiseres.**
* **I samarbeid med industrien og Statens Vegvesen å redusere svevestøvet i Rana.**